钦定古今图书集成/明伦汇编/官常典/第573卷 > 杨果
## 钦定古今图书集成/明伦汇编/官常典/第573卷 > 杨果

按《元史》本传：“果字正卿，祁州蒲阴人。幼失怙恃，自宋
迁亳，复徙居许昌，以章句授徒为业，流寓轗轲十馀
年。金正大甲申，登进士第，会参政李蹊行大司农于
许，果以诗送之，蹊大称赏，归言于朝，用为偃师令。到
官以廉干称，改满城，改陕，皆剧县也。果有应变材，能
治烦剧，诸县以果治效为最。金亡，岁己丑，杨奂征河”
南课税，起果为经历。未几，史天泽经略河南，果为参
议。时兵革之馀，法度草创，果随宜赞画，民赖以安。世
祖中统元年，设十道宣抚使，命果为北京宣抚使。明
年，拜参知政事。及例罢，犹诏与左丞姚枢等日赴省
议事。至元六年，出为怀孟路总管，大修学庙。以前尝
为中书执政官，移文申部，特不署名。以老致政，卒于
家，年七十五，谥“文献。”果性聪敏，美风姿，工文章，尤长
于乐府。外若沉默，内怀智用，善谐谑，闻者绝倒。微时
避乱河南，娶羁旅中女。后登科，历显仕，竟与偕老，不
易其初心。人以是称之。有《西庵集》行于世。